Diari Oficial de la Generalitat Valenciana


Sumari del DOGV 8020, del 12-04-2017 (2017/3138)

RESOLUCIÓ de 6 d'abril de 2017, del director general de l'Institut Valencià de Finances, per la qual convoca, en execució de l'oferta d'ocupació pública, la provisió definitiva del lloc TE01, tècnic/a jurídic/a, de la Direcció adjunta legal, per mitjà d'un procediment de cobertura externa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8020

Data del DOGV
:   12-04-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/3138


Data del document
:   06-04-2017

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 6 d'abril de 2017, del director general de l'Institut Valencià de Finances, per la qual convoca, en execució de l'oferta d'ocupació pública, la provisió definitiva del lloc TE01, tècnic/a jurídic/a, de la Direcció adjunta legal, per mitjà d'un procediment de cobertura externa. [2017/3138]  
La plaça TE01 tècnic/a jurídic/a, inclosa per primera vegada en la relació de llocs de treball aprovada pel Consell General de l'Institut Valencià de Finances (d'ara en avant, IVF), de 14 d'octubre de 2016, està vacant.  
Vista la memòria de 21 de desembre de 2016, de la directora adjunta legal, en la qual es manifesta que els recursos actuals de la Direcció adjunta impossibiliten l'execució de les activitats assignades en la nova reorganització de l'IVF, aprovada en la sessió esmentada del Consell General.  
Vist l'informe de la responsable del Departament de Gestió Econòmica, Administrativa i RRHH de 21 de desembre de 2016, on es manifesta que no hi ha personal fix en l'IVF que complisca els requisits per a accedir al lloc TE01, tècnic/a jurídic/a, que no estiga ja adscrit a la Direcció adjunta legal o, estant adscrit a altres departaments, que no tinga una categoria laboral superior a la de tècnic.  
  
Vista l'autorització relativa a l'oferta d'ocupació pública per a 2017, atorgada per la Direcció General de Pressupostos en data 7 de febrer de 2017.  
Vist el que disposa l'article 8 del II Conveni col·lectiu per al personal laboral al servei de la Generalitat Valenciana, i fent ús de la facultat d'autoorganització del treball que té l'IVF, l'aplicació pràctica del qual correspon al seu director general, en virtut del que disposa l'article 11 del Reglament d'organització i funcionament de l'Institut Valencià de Finances, aprovat pel Decret 15/2014, de 24 de gener, del Consell, i les delegades mitjançant l'Acord del Consell General de l'Institut Valencià de Finances, de 30 de març de 2009, resolc:  
  
1. Convocar, en execució de l'oferta d'ocupació pública de l'Institut Valencià de Finances per a 2017, la provisió definitiva del lloc TE01 tècnic/a jurídic/a, de la Direcció Adjunta Legal, mitjançant un procediment de cobertura externa.  
2. Aprovar les bases de la convocatòria que figuren com a annex a la present resolució.  
3. Publicar aquesta resolució en el Diari Oficial de la Generalitat Valenciana i en la pàgina web de l'IVF, http://www.ivf.gva.es.  
  
Contra aquesta resolució podrà interposar-se un recurs d'alçada davant del conseller d'Hisenda i Model Econòmic, en el termini d'un mes comptat a partir de l'endemà de la publicació d'aquesta resolució, de conformitat amb allò que disposen l'article 32 del Reglament d'organització i funcionament de l'Institut Valencià de Finances, aprovat pel Decret 15/2014, de 24 de gener, del Consell, i els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que els interessats puguen exercitar-ne qualsevol altre que consideren oportú.  
  
  
València, 6 d'abril de 2017.- El director general: Manuel Illueca Muñoz.  
  
  
Bases de la convocatòria de concurs oposició per a la provisió definitiva del lloc te01 tècnic/a jurídic/a de la direcció adjunta legal de l'institut valencià de finances  
  
1. Requisits  
a) Tindre complits els 18 anys i no superar l'edat de jubilació.  
b) Tindre la nacionalitat espanyola o alguna altra que, d'acord amb el que disposa l'article 54 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, permeta l'accés a l'ocupació pública.  
c) Estar en possessió del títol de Llicenciat/da en Dret, o bé, títol universitari oficial de Grau en Dret.  
d) No haver estat apartat mitjançant expedient disciplinari del servei de l'Administració de l'Estat, o de l'Administració autonòmica o local, ni estar inhabilitat per a l'exercici de funcions públiques.  
  
e) No patir malaltia ni defecte físic o psíquic que impedisca el desenvolupament de les funcions corresponents a la plaça convocada.  
  
2. Identificació i funcions  
  
Núm. lloc: TE01  
Denominació: Tècnic jurídic/tècnica jurídica  
Grup professional: Grup A  
Retribucions   
complementàries: 22E041  
Dependència funcional: Direcció Adjunta Legal  
Ocupant actual: Vacant  
Funcions i tasques   
bàsiques: Dirigir, programar, estudiar, proposar, coordinar, gestionar, controlar, inspeccionar, assessorar i, en general, aquelles funcions de nivell superior assignades a la Direcció Adjunta Legal  
  
  
  
3. Terminis de presentació de sol·licituds  
El termini per a la presentació de sol·licituds serà de vint dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana (d'ara en avant DOGV).  
Els qui vulguen formar part en aquestes proves selectives hauran d'omplir la sol·licitud que figura com a model en l'annex I d'aquestes bases i que està disponible en la pàgina web de l'IVF, http://www.ivf.gva.es.  
Finalitzat el termini de presentació de sol·licituds, la comissió de selecció, després de la comprovació del compliment dels requisits de participació, publicarà la relació provisional d'admesos i exclosos a la realització de les proves en la pàgina web de l'IVF, http://www.ivf.gva.es, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o fer les al·legacions que consideren oportunes en el termini de deu dies hàbils comptats a partir de l'endemà de la publicació de la relació provisional esmentada.  
En tot cas, a fi d'evitar errors i, en el supòsit de produir-se'n, possibilitar-ne l'esmena dins del termini i en la forma corresponent, els aspirants comprovaran no sols que no figuren arreplegats en la relació provisional d'exclosos sinó, a més, que els seus noms i les seues dades consten correctament en les pertinents relacions d'admesos.  
Transcorregut el termini anterior, vistes les al·legacions i esmenats els defectes, es dictarà una resolució que elevarà a definitiva la llista d'admesos i exclosos a la realització de les proves que es publicarà en la pàgina web de l'IVF, http://www.ivf.gva.es. En la dita resolució s'establirà, amb almenys quinze dies hàbils d'antelació, la data, el lloc de realització i l'hora de començament de les dites proves.  
  
4. Sistema de provisió  
Aquesta convocatòria té com a objecte la selecció de personal, mitjançant el sistema de concurs oposició, d'accés lliure, per a cobrir un lloc de treball del grup A.  
  
5. Desenvolupament del concurs oposició  
5.1. Fase oposició  
Atenent les característiques del lloc a cobrir, i després de l'aplicació prèvia del barem detallat en el punt 6, s'avaluarà els candidats mitjançant una prova selectiva eliminatòria, que consistirà a contestar per escrit un qüestionari de preguntes tipus test i un supòsit pràctic, que versaran sobre les matèries arreplegades en el temari que consta en l'annex II d'aquestes bases.  
La prova de coneixements es qualificarà amb una puntuació de fins a 60 punts, i caldrà obtindre un mínim de 30 punts per a superar-la.  
  
El temps de realització d'aquesta prova serà aproximadament de tres hores.  
Els aspirants hauran d'observar en tot moment les instruccions dels membres de la comissió de selecció o del personal ajudant durant la realització de les proves, amb vista a l'adequat desenvolupament d'aquestes. Qualsevol alteració en el normal desenvolupament de les proves per part de l'aspirant quedarà reflectida en l'acta corresponent i l'aspirant podrà continuar el desenvolupament de l'exercici amb caràcter condicional fins que la comissió emeta una resolució sobre l'incident.  
Abans de l'inici de la prova, i sempre que es considere convenient durant el desenvolupament d'aquesta, els membres de la comissió de selecció, els ajudants o els assessors comprovaran la identitat dels aspirants per mitjà de la presentació del DNI, del passaport o del permís de conduir, sense que per a aquest efecte siguen vàlides les fotocòpies compulsades dels dits documents.  
Els aspirants perdran el seu dret si es presenten en el lloc de realització de la prova quan ja s'haja iniciat, o per la inassistència a aquesta, encara que es dega a causes justificades.  
Una vegada finalitzada la prova, la comissió de selecció publicarà, en la pàgina web de l'IVF, http://www.ivf.gva.es, la llista d'aspirants que l'han superada, per ordre de puntuació total obtinguda en la prova selectiva, i que han de passar a la fase següent.  
5.2. Fase de concurs  
Només podran participar en la fase de concurs els aspirants que hagen superat la fase d'oposició.  
Els dits aspirants tindran un termini de deu dies hàbils, a partir de l'endemà de la publicació en la web de l'IVF, http://www.ivf.gva.es, de la llista a què es refereix l'apartat anterior, perquè presenten, obligatòriament, un currículum acompanyat de tots aquells documents acreditatius en la sol·licitud d'admissió.  
La puntuació màxima en la fase de concurs serà de 40 punts, que es distribuiran d'acord amb el barem que figura en el punt 6.  
Una vegada aplicat el barem, es publicarà en la pàgina web de l'IVF, http://www.ivf.gva.es, una llista provisional dels aspirants amb la puntuació obtinguda en la fase de concurs, desglossada en els distints apartats del barem, i se'ls concedirà un termini de deu dies hàbils perquè formulen les reclamacions que consideren pertinents en relació amb la baremació.  
5.3. Resultat del concurs oposició  
Resoltes les possibles reclamacions, la comissió de selecció, mitjançant un anunci, publicarà en la pàgina web, http://www.ivf.gva.es, la relació definitiva del concurs, així com la llista definitiva d'aspirants aprovats per l'ordre de puntuació total.  
Els casos d'empat es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició; si persistira l'empat, aquest es dirimirà per la major puntuació obtinguda en l'entrevista; posteriorment, en experiència professional; posteriorment en formació, i, finalment, en altres mèrits. Si persisteix l'empat, s'adjudicarà per sorteig.  
Caldrà aconseguir una puntuació mínima de 50 punts, resultat de la suma dels obtinguts en la fase d'oposició i en la de concurs, perquè puga ser adjudicat el lloc.  
  
6. Barem  
S'aplicarà el barem detallat a continuació:  
6.1. Experiència professional: 15 punts  
Es valorarà l'experiència professional dels participants d'acord amb el barem següent:  
Per treballs realitzats en matèria mercantil i/o administrativa, en despatxos professionals d'assessorament jurídic, a raó de 0,20 punts per cada mes complet de servei en actiu, amb un màxim de 15 punts.  
  
Per treballs realitzats en llocs diferents a l'anterior, en funcions relacionades amb les de la plaça convocada, a raó de 0,10 punts per cada mes complet de serveis en actiu, amb un màxim de 8 punts.  
  
L'experiència professional s'acreditarà d'acord amb els criteris següents:  
Els treballs per compte d'un altre, per mitjà del contracte de treball i un certificat de l'empresa de les funcions desenvolupades, quan aquestes no puguen deduir-se dels termes del contracte, sense que s'admeta contradicció entre ambdós documents. En tot cas, serà obligatòria la presentació del certificat de vida laboral que acredite haver cotitzat a la Seguretat Social durant tot el temps que s'al·legue.  
Per al supòsit de professionals i autònoms, s'haurà d'aportar la llicència fiscal o l'IAE, i el certificat de col·legiació, quan corresponga, així com el certificat de vida laboral que acredite haver cotitzat a la Seguretat Social durant tot el temps que s'al·legue. Quan corresponga, i en substitució dels dits documents, s'aportarà un certificat oficial que acredite haver cotitzat en el règim especial o en la mutualitat corresponent. Per a evidenciar l'exercici d'activitats relacionades amb el lloc, s'haurà d'aportar el certificat de les empreses a què s'ha prestat serveis o una còpia de les factures emeses amb el concepte de la prestació del servei.  
  
Els treballs per a administracions públiques s'acreditaran sempre per mitjà d'un certificat oficial de l'òrgan competent.  
En tot cas, la puntuació màxima a aconseguir per experiència professional, no podrà superar els 15 punts.  
6.2. Formació  
Aquest concepte es valorarà fins a un màxim de 15 punts, d'acord amb els criteris següents:  
a) Titulació acadèmica: màxim 3 punts.  
Per cada titulació acadèmica addicional, directament vinculada amb la plaça convocada (es consideren en aquest supòsit com a titulacions a valorar les relacionades de manera directa amb l'economia, la comptabilitat, l'administració o el dret), de nivell igual o superior a l'exigit per a pertànyer al grup A, exclosa la que haja servit per a això: 1,5 punts. A aquests efectes, es puntuarà el nivell més alt de titulació acreditada, entenent inclòs en aquest aquelles altres titulacions necessàries per a la seua obtenció.  
b) Cursos de formació i perfeccionament: fins a 7 punts  
Es valorarà fins a 3 punts, la formació genèrica del candidat, considerant com a tal els cursos de formació i perfeccionament de duració igual o superior a 15 hores, cursats o impartits per l'interessat, sobre matèries directament relacionades amb l'activitat de l'IVF, així com fins a 7 punts la formació específica, valorant com a tal els cursos de formació i perfeccionament de duració igual o superior a quinze hores, cursats o impartits per l'interessat, que estiguen directament relacionats amb les funcions pròpies de la plaça convocada. Tot això, d'acord amb l'escala següent:  
  
Cursos Genèrics Específics  
De 100 o més hores 2,00 punts 4,00 punts  
De 80 o més hores 1,50 punts 3,00 punts  
De 60 o més hores 1,00 punts 2,00 punts  
De 30 o més hores 0,50 punts 1,00 punts  
De 15 o més hores 0,25 punts 0,50 punts  
límit parcial fins a 3 punts fins a 7 punts  
  
  
Només es valoraran per aquest concepte els cursos que hagen sigut convocats, organitzats o homologats per les administracions públiques, universitats o fundacions universitàries, instituts o escoles oficials, col·legis professionals i centres o organismes públics de formació, així com per entitats de reconegut prestigi en la matèria impartida.  
  
En cap cas, es puntuaran en aquest subapartat ni en l'anterior els cursos de valencià i d'idiomes. Tampoc es valoraran en cap dels apartats d'aquest barem els cursos i/o assignatures o crèdits pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
En cap cas, s'adjudicarà cap puntuació per activitats de naturalesa diferent dels cursos, com ara seminaris, jornades, trobades, taules redones, debats o anàlegs.  
c) Valencià: màxim 3 punts.  
El coneixement del valencià es valorarà fins a un màxim de 3 punts, després de l'acreditació prèvia d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:  
- Coneixement oral: 0,75 punts.  
- Grau elemental: 1,00 punts.  
- Grau mitjà: 2,00 punts.  
- Grau superior: 3,00 punts.  
La valoració del coneixement del valencià s'efectuarà puntuant exclusivament el nivell més alt obtingut.  
d) Idiomes comunitaris: màxim de 2 punts.  
Es puntuarà fins a un màxim de 2 punts, si es tracta de cursos de l'Escola Oficial d'Idiomes o dels nivells de coneixement d'idiomes reconeguts pel Consell d'Europa, segons l'escala següent:  
  
Cicle EOI Nivell EOI Consell d'Europa Punts  
Elemental 1r curs A2 0,20 punts  
 2n curs 0,40 punts  
 3r curs B1 0,60 punts  
Superior 1r curs 0,80 punts  
 2n curs B2 1,20 punts  
 C1 1,60 punts  
 C2 2,00 punts  
  
  
  
La valoració del coneixement d'idiomes comunitaris s'efectuarà puntuant exclusivament el nivell més alt obtingut, i s'acreditarà per mitjà de certificat expedit per un organisme reconegut oficialment.  
6.3. Altres mèrits: màxim de 2 punts.  
En aquest apartat s'avaluaran mèrits específics no valorats en altres apartats.  
6.4. Entrevista: màxim de 8 punts.  
L'entrevista, que tindrà caràcter obligatori, es puntuarà fins a un màxim de 8 punts. Tindrà com a objectiu contrastar l'adequació del perfil professional i les aptituds del o de la concursant i les seues possibles iniciatives per al millor exercici de les funcions del lloc convocat.  
  
  
7. Comissió de selecció  
La comissió de selecció estarà formada per cinc membres, tots ells amb veu i vot, exceptuant-ne el secretari que tindrà veu però no vot, designats per l'IVF entre personal tècnic seu.  
El funcionament de la Comissió de Selecció està subjecte a les regles de funcionament dels òrgans col·legiats previstes en els articles 15 i següents de la Llei 40/2015, d'1 d'octubre, de règim jurídic del sector públic, en allò que siga aplicable.  
Els membres de la comissió s'abstindran de participar quan coincidisca en ells alguna circumstància de les previstes en l'article 23 de la Llei 40/2015 esmentada.  
  
8. Nomenament  
Conclòs el procés de selecció, el director general de l'IVF dictarà una resolució i procedirà al nomenament de la persona que haja obtingut la millor puntuació resultant del concurs oposició, com a personal laboral indefinit de l'IVF, per a l'exercici de les funcions assignades al lloc TE01, tècnic/a jurídic/a, que inclourà un període de prova de quatre mesos.  
  
9. Borsa de treball  
Finalitzada la fase de concurs, la comissió de selecció podrà configurar una borsa de treball formada per tots aquells candidats que hagen superat el concurs oposició, en haver obtingut 50 o més punts, i hagen quedat per davall del candidat triat per a l'adjudicació de la plaça.  
  
La dita borsa de treball, que es publicarà en la pàgina web de l'IVF, http://www.ivf.gva.es, i en el Diari Oficial de la Generalitat Valenciana, tindrà una vigència inicial de dos anys des de la publicació en el Diari Oficial de la Generalitat Valenciana, que podrà prorrogar-se fins a un màxim de cinc anys.  
Durant el termini de vigència mencionat, els aspirants inclosos en la dita borsa de treball podran ser cridats per a substituir l'aspirant seleccionat per a cobrir el lloc de treball, en el cas que no haja superat el període de prova establit o es produïsca la seua renúncia o baixa. Així mateix, en el supòsit de produir-se noves vacants en llocs dels mateixos requisits als del lloc de treball convocat, podran ser cobertes, amb caràcter temporal, pels aspirants que conformen la borsa de treball.  
  
  
  
ANNEX II  
Temari  
  
Dret civil  
Tema 1. El concepte de dret. La persona jurídica: naturalesa i classes. Constitució, capacitat, representació, domicili, nacionalitat i extinció. Les coses. Classes: béns mobles i immobles; béns de domini públic i de propietat privada. El patrimoni: els seus tipus.  
Tema 2. El fet i l'acte jurídic. El negoci jurídic. Elements essencials. La voluntat: els vicis del consentiment; normes del Codi Civil sobre vicis del consentiment.  
Tema 3. La representació en el negoci jurídic. Representació directa i indirecta. Representació voluntària i legal. El poder irrevocable. L'autocontracte. La subsistència del poder extingit. Influència del temps en les relacions jurídiques. Còmput del temps. La prescripció i les seues classes. Examen especial de la prescripció extintiva. La caducitat.  
  
Tema 4. El dret real: naturalesa i caràcters. La seua diferència amb el dret de crèdit. La possessió: concepte i naturalesa jurídica. Classes de possessió. Adquisició, conservació, pèrdua i recuperació de la possessió. Efectes de la possessió. La protecció dels drets reals de garantia: formes de garantia real. La peça. El dret de superfície. Dret de sobreelevació i subedificació.  
Tema 5. L'obligació. Naturalesa i elements: subjectes, objecte i vincle. Les fonts de les obligacions. Les obligacions naturals en el Codi Civil. Classes d'obligacions pel subjecte i pel vincle; unilaterals i recíproques, mancomunades i solidàries. Obligacions pures, condicional i a termini.  
Tema 6. Compliment de les obligacions. Incompliment: mora, dol, culpa, cas fortuït i força major. Efectes de l'incompliment; compliment forçós en forma específica. Causes d'extinció de les obligacions. El pagament; naturalesa i requisits. Formes especials de pagament; imputació de pagaments, dació en pagament, pagament per cessió de béns i consignació. Pèrdua de la cosa deguda. Confusió de drets. Condonació del deute. La compensació. La novació. Assumpció de deute.  
  
Tema 7. El contracte. Elements essencials: capacitat dels contractants, objecte i forma. Referència a la contractació electrònica. Perfecció i consumació del contracte. Interpretació dels contractes.  
Tema 8. Ineficàcia dels contractes. Inexistència, nul·litat i anul·labilitat: causes i efectes. Confirmació dels contractes. Rescissió; contractes i pagaments rescindibles. L'acció revocatòria o pauliana.  
Tema 9. El contracte de compravenda. La donació. El contracte d'arrendament. El contracte de préstec. El contracte de mandat. El contracte de depòsit. El contracte de societat. El contracte de fiança. El contracte de cessió.  
Tema 10. Concepte i caràcters del dret real d'hipoteca. Tipus d'hipoteca en el dret espanyol. Constitució de les hipoteques voluntàries: capacitat, forma. Hipoteques constituïdes unilateralment. Béns hipotecables, no hipotecables i hipotecables amb especials modalitats. El concepte de tercer posseïdor. La venda de la finca hipotecada. Extensió de la hipoteca en relació amb la finca hipotecada i les obligacions que garanteix. Cessió i subrogació de crèdits hipotecaris, amb especial referència a la regulació de la subrogació i modificació de préstecs hipotecaris per entitats financeres. Obligacions que poden ser garantides amb hipoteca.  
Tema 11. El dret hipotecari. El Registre de la Propietat. Els llibres del Registre; assentaments que es practiquen i les seues classes. Publicitat formal del registre. Els principis hipotecaris. Principi d'inscripció. Classes d'inscripció pels seus efectes. La inadmissibilitat dels documents no inscrits.  
Tema 12. El principi de rogació. La legitimació i el principi de legitimació registral. Abast i conseqüències substantives d'aquest principi. Els seus efectes processals: la protecció possessòria dels drets inscrits en la Llei d'Enjudiciament Civil. El principi de la fe pública registral. Requisits: examen de l'article 34 de la Llei hipotecària. Excepcions a la fe pública registral.  
Tema 13. Efectes de la inscripció. Les condicions suspensives i resolutòries pel que fa al Registre de la Propietat. El preu ajornat: examen dels articles 10 i 11 de la Llei hipotecària. El principi de prioritat: l'article 17 de la Llei hipotecària. El principi de tracte successiu. Les prohibicions de disposar: els articles 26 i 27 de la Llei hipotecària.  
  
Tema 14. Els drets inscriptibles en la legislació vigent. Drets que no poden inscriure's i drets que no necessiten ser inscrits. Anotació preventiva d'embargament.  
Tema 15. Hipoteques legals: la seua naturalesa. Prelació dels crèdits tributaris i la resta de crèdits de dret públic: la seua relació amb el Registre de la Propietat. Efectes de la hipoteca. L'acció real i l'acció personal en l'execució hipotecària. Judici executiu contra béns hipotecats. La venda extrajudicial. Procediment d'execució directa contra els béns hipotecats. Especialitats de l'acció d'execució hipotecària en cas de concurs.  
Tema 16. Efectes de l'execució hipotecària respecte dels tercers posseïdors i la resta de titulars de drets reals. Extinció i cancel·lació de les hipoteques. Prescripció de l'acció hipotecària. Concordança entre el Registre de la Propietat i la realitat jurídica: mitjans d'obtindre-la. Immatriculació: les seues formes. Doble immatriculació. Expedients de domini. Certificacions de domini. La represa del tracte. La hipoteca mobiliària i la penyora sense desplaçament de possessió.  
  
  
Dret mercantil  
Tema 17. El concurs: la Llei concursal. Pressupost subjectiu i objectiu del concurs. La resolució de declaració de concurs. Efectes sobre els creditors, els crèdits i els contractes. Determinació de la massa activa. Les accions de reintegració patrimonial. La massa passiva i els crèdits contra la massa: classificació i pagament. El conveni: contingut i efectes. Efectes de l'obertura de la fase de liquidació. Les causes de conclusió del concurs i la seua reobertura: efectes. La qualificació del concurs.  
  
Tema 18. Les societats de capital. Règim jurídic i normativa aplicable.  
Tema 19. Entitats de crèdit: bancs, caixes d'estalvi i cooperatives de crèdit. Institucions d'inversió col·lectiva. L'Institut Valencià de Finances.  
Tema 20. Títols de crèdit: concepte, caràcters i classes. Títols nominatius, a l'ordre i al portador. La lletra de canvi. El pagaré. El xec.  
  
Tema 21. Els mercats de valors: concepte i enumeració. Els subjectes dels mercats de valors. La Comissió Nacional del Mercat de Valors. Admissió d'efectes a cotització. Els valors representats per mitjà d'anotacions en compte. Contractes sobre valors admesos a negociació oficial. Contractes extraborsaris. Pignoració de valors. Ofertes públiques d'adquisició de valors. Regles de transparència de les societats cotitzades. Titulització creditícia i hipotecària.  
  
Dret processal  
Tema 22. Competència de la Generalitat Valenciana sobre administració de justícia. Composició dels òrgans jurisdiccionals. Règim dels jutjats i tribunals: abstenció i recusació. Les actuacions judicials: els seus requisits. Nul·litat dels actes judicials. Cooperació jurisdiccional. Les resolucions judicials. Els actes de comunicació a les parts; especial menció dels actes de comunicació a les administracions públiques.  
  
Tema 23. El procés civil. Principis informadors. Les parts en el procés civil i la seua representació i defensa tècnica. El litisconsorci: les seues espècies i el règim jurídic.  
Tema 24. Teoria de l'acció processal; acció, pretensió i demanda. La sentència. Els seus efectes jurídics: cosa jutjada formal i cosa jutjada material. Altres formes de terminació del procés: renúncia, desistiment, aplanament, transacció, satisfacció extraprocessal i carència sobrevinguda d'objecte. La suspensió del procés. La caducitat. Eliminació del procés. Les costes processals. Impugnació del procés. Classes de recursos.  
  
Tema 25. L'execució forçosa. Disposicions generals en matèria d'execució. Títols executius. L'eficàcia a Espanya de les sentències dictades pels tribunals estrangers; referència a l'execució en l'àmbit comunitari.  
Tema 26. L'execució dinerària. Disposicions generals. Requeriment de pagament. L'embargament de béns. Terceries de domini i de millor dret. El procediment de constrenyiment. Particularitats de l'execució de béns pignorats. L'execució no dinerària. Execució de sentències en què es condemna les administracions públiques.  
Tema 27. El procés contenciós administratiu. Naturalesa de la jurisdicció contenciosa administrativa. Àmbit subjectiu i objectiu. Qüestions prejudicials. Competència objectiva i territorial. Tractament processal de la jurisdicció i competència. Mesures cautelars. Diligències preliminars en el procediment en primera o única instància: declaració de lesivitat i requeriment previ en litigis entre administracions públiques. Disposicions generals sobre terminis.  
  
Dret constitucional i autonòmic  
Tema 28. La Constitució Espanyola de 1978: estructura i caràcters. Els valors superiors i principis constitucionals. La Constitució i el sistema de fonts. Els tractats internacionals i la seua posició en el sistema de fonts. La reforma constitucional.  
Tema 29. El principi de reserva de llei. Lleis orgàniques i lleis ordinàries. Decrets llei i decrets legislatius. Lleis de les comunitats autònomes.  
Tema 30. Els estatuts d'autonomia. Els ordenaments jurídics de les comunitats autònomes. L'aplicació de l'ordenament autonòmic pels tribunals. Relacions entre l'ordenament estatal i els autonòmics. Significació de les clàusules de prevalença i supletorietat.  
  
  
Dret administratiu  
Tema 31. Fonts del dret administratiu. Jerarquia normativa. Els actes jurídics de l'Administració: públics i privats. Classificació dels actes administratius. L'executivitat dels actes administratius. La invalidesa dels actes administratius: nul·litat de ple dret i anul·labilitat. Les concessions: classes i naturalesa jurídica. Els recursos administratius: concepte, classes i principis generals de la seua regulació.  
  
Tema 32. Els contractes del sector públic: criteris de distinció entre contractes administratius, contractes privats i contractes subjectes a regulació harmonitzada; els actes separables. Legislació vigent, amb especial referència a la Llei de contractes del sector públic: àmbit d'aplicació. Capacitat i solvència dels contractistes. Prohibicions. Procediment i formes d'adjudicació. Perfecció i formalització. Execució i modificació dels contractes. Extinció.  
Tema 33. Contractació de les entitats públiques, de les societats i fundacions públiques i la resta de subjectes del sector públic que no siguen administració pública.  
Tema 34. La responsabilitat patrimonial de l'Administració. Procediment general. Procediment abreujat. La responsabilitat de les autoritats i personal. Responsabilitat de l'Administració per actes dels seus concessionaris i contractistes. La responsabilitat per actes legislatius. La responsabilitat penal de les persones jurídiques.  
Tema 35. Patrimoni de les administracions públiques: concepte i classificació. Béns de domini públic i béns patrimonials: concepte legal i principis relatius a aquests.  
Tema 36. L'Estatut Bàsic de l'Empleat Públic. La funció pública. Personal al servei de l'Administració: les seues classes. El sector públic valencià: entitats de dret públic, societats i fundacions.  
  
  
Dret financer i tributari  
Tema 37. El dret de les despeses públiques: la Llei general pressupostària i la Llei d'hisenda pública de la Generalitat: principis generals i prerrogatives de la hisenda pública. Règim de la hisenda pública: drets econòmics i obligacions exigibles: prescripció de les obligacions.  
  
Tema 38. L'Impost sobre Societats. Impost sobre el Valor Afegit. Impost sobre Transmissions Patrimonials i Actes Jurídics Documentats. Tributació de les operacions societàries.  
  
Dret comunitari europeu  
Tema 39. La Unió Europea. El dret originari: els tractats constitutius. El dret derivat: els reglaments, les directives i les decisions. La política de lliure competència. Els acords entre empreses. L'abús de posició dominant. Les empreses públiques i aquelles a què se'ls concedisquen drets especials o exclusius. Les ajudes públiques. Ajudes compatibles amb el mercat comú.  
Tema 40. L'Administració pública i els principis d'estabilitat pressupostària. La Llei orgànica 2/2012, de 27 d'abril, d'estabilitat pressupostària i sostenibilitat financera, i la normativa de desenvolupament. El Sistema Europeu de Comptes 2010.  
  
Igualtat entre homes i dones  
Tema 41. Normativa sobre igualtat efectiva d'homes i dones.